**Stanovisko** **hlavného kontrolóra k návrhu záverečného účtu**

 **obce Veľká Franková za rok 2016**

Predkladá:

Ing. Mária Skrinská

hlavný kontrolór obce Veľká Franková

Veľká Franková, jún 2017

V zmysle § 18f, ods. 1 písm. c) zákona číslo 369/1990 Z.z. . o obecnom zriadení v znení neskorších predpisov predkladám Obecnému zastupiteľstvu vo Veľkej Frankovej stanovisko k Záverečnému účtu obce Veľká Franková za rok 2016.

Obec Veľká Franková zostavila rozpočet na rok 2016 podľa ustanovenia § 10 odsek 7) zákona č.583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov.

Záverečný účet prezentuje výsledky rozpočtového hospodárenia za rok 2016 a sú v ňom prehľadne a konkrétne dokumentované dosiahnuté hospodárske výsledky. Poskytuje informácie o zdrojoch financovania obce Veľká Franková a tiež o finančnom plnení príjmov a výdavkov, spôsobe ich tvorby, ako aj účeloch ich použitia.

Záverečný účet obce Veľká Franková za rok 2016 bol spracovaný účtovníčkou obecného úradu v súlade s § 16 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov, v ktorom podľa § 16, ods. 5, písm. a) cit. zákona sú uvedené údaje o plnení rozpočtu v členení podľa § 10, ods. 3 cit. zákona. Účtovníctvo bolo vedené v zmysle zákona č. 431/2002 Z. z. o účtovníctve v znení neskorších predpisov.

Podkladom pre spracovanie stanoviska k záverečnému účtu obce je Návrh záverečného účtu obce Veľká Franková za rok 2016 a vybrané  údaje o rozpočtovom hospodárení obce Veľká Franková za rok 2016. Predkladané stanovisko hlavného kontrolóra vychádza z vlastnej analýzy dosiahnutých príjmov a čerpania výdavkov rozpočtu obce.

Rozpočtové hospodárenie obce Veľká Franková sa v roku 2016 riadilo rozpočtom schváleným obecným zastupiteľstvom dňa 15.12.2015 uznesením č.42/5/2015. Rozpočet obce za rok 2016 bol počas roka menený a schválený obecným zastupiteľstvom.

Rozpočet obce na rok 2016 vo výške 188 315,00 EUR bol zostavený ako vyrovnaný. Pri bežných príjmoch sa predpokladal príjem 171 315,00 EUR a pri kapitálových príjmoch sa predpokladal príjem vo výške 17 000,00 EUR. Bežné výdavky sa predpokladali vo výške 149 092,00 EUR a kapitálové výdavky vo výške 39 233,00 EUR. Počas rozpočtového roka sa po schválení poslednej zmeny rozpočet navýšil na sumu 210 628,64 EUR, pričom pri bežných príjmoch sa predpokladal príjem vo výške 185 884,50 EUR a pri kapitálových príjmoch sa predpokladal príjem vo výške 40,00 EUR. Upravený rozpočet predpokladal využitie finančných príjmov vo výške 24 704,14 EUR, bežné výdavky boli navýšené na sumu 177 940,05 EUR a kapitálové výdavky boli znížené na predpokladanú sumu 32 688,59 EUR, pričom bol zachovaný vyrovnaný rozpočet.

Skutočné plnenie príjmovej časti rozpočtu za rok 2016 bolo vo výške 231 184,67 EUR, čo predstavuje 109,72 % plnenie predpokladaných príjmov. Z celkových rozpočtovaných príjmov 210 628,64 EUR bol k 31.12.2016 skutočný príjem 231 184,67 EUR. V časti bežných príjmov bolo plnenie vo výške 206 440,53 EUR, čo predstavuje 111,05 % plnenie predpokladaných príjmov. Kapitálové príjmy boli dosiahnuté v plánovanej výške 40,00 EUR, čo predstavuje 100 % plnenie predpokladaných príjmov. V roku 2016 boli prijaté finančné prostriedky z finančných operácií v rozpočtovanej výške 24 704,14 EUR.

Dobré plnenie príjmov bežného rozpočtu bolo dosiahnuté z dôvodu vyššieho plnenia výnosu dane z príjmov poukázaného územnej samospráve s plnením na 106% a dane z nehnuteľností s plnením na 103,35 %. Veľmi dobré plnenie bolo dosiahnuté pri príjme z vlastníctva majetku obce, kde došlo k plneniu 113,62 %. Uvedený príjem zahŕňa príjem z prenajatých budov, priestorov a objektov a predaja prebytočného majetku obce. Pri kapitálových príjmoch došlo k 100% plneniu plánovaného rozpočtu vo výške 40,00 EUR (prijatá dotácia od USPS na účely MDD a Mikuláša).

Skutočné plnenie výdavkovej časti rozpočtu za rok 2016 bolo vo výške 229 242,72 EUR, čo predstavuje 108,8 % plnenie predpokladaných výdavkov. Z celkových rozpočtovaných výdavkov 210 628,64 EUR boli k 31.12.2016 skutočný výdavky 229 242,72 EUR.

Plnenie výdavkovej časti rozpočtu bolo pri bežných výdavkoch vo výške 201 242,72 EUR, čo je plnenie na 113,09 % predpokladaných výdavkov. Prekročenie rozpočtovanej sumy bolo z dôvodu zvýšenia platov pedagogických pracovníkov a ďalších zamestnancov  (ZŠ,MŠ,ŠKD,ŠJaZČD), čo spôsobilo navýšenie čerpania rozpočtových prostriedkov v rozpočtovej položke – mzdy, platy, služobné príjmy a ostatné osobné vyrovnania na 107,62% čerpania. V rozpočtovej položke poistné a príspevky do poisťovne došlo z dôvodu zvýšenia platov k skutočnému čerpaniu 116,77 %. Z dôvodu nárastu prevádzkových výdavkov ako sú cestovné náhrady, energie, materiál, dopravné, rutinná a štandardná údržba, nájomné za nájom a nákup ostatných tovarov a služieb na prevádzku všetkých stredísk OcÚ,ZŠ, MŠ, ŠKD, ŠJ bolo v roku 2016 zvýšené čerpanie na 118,97 % v rozpočtovej položke tovary a služby.

Skutočné kapitálové výdavky boli vo výške 28 000,00 EUR, čo je plnenie na 85,60 %. Výdavok vo výške 28 000,00 EUR bol použitý na nákup technológie. Rozpočtované prostriedky na rekonštrukciu vo výške 4 688,59 EUR neboli v roku 2016 použité. Rozpočtové hospodárenie skončilo s prebytkom vo výške 8 612,29 EUR.

Pri plnení bežných výdavkov rozpočtu na prevádzku a služby obecného úradu bola zo strany obce dodržaná zásada opatrnosti, keď výdavok bol povolený len vtedy, keď bol krytý finančnými prostriedkami na príjmovej časti. Týmto spôsobom boli bežné výdavky čerpané v objeme 201.242,72 EUR, t.j. na 113,09 %. Zvýšenie výdavkov bolo v oblasti mzdy a odvody, a to z dôvodu vyplatenia mzdových prostriedkov pracovníkom.

Kapitálové výdavky boli čerpané vo výške 28 000,00 EUR, a to na nákup technológie.

Obec vytvára rezervný fond v zmysle ustanovenia § 15 zákona č.583/2004 Z.z. v z.n.p. O použití rezervného fondu rozhoduje obecné zastupiteľstvo. Tvorba fondov, ako aj ich použitie, bolo v súlade so zákonom. Zostatok na rezervnom fonde k 31.12.2016 je 27,55 EUR. Tvorbu a použitie sociálneho fondu upravuje kolektívna zmluva vyššieho stupňa. Tvorba a použitie sociálneho fondu bolo v súlade so zákonom č.152/1994 Z. z. o sociálnom fonde v platnom znení, zostatok sociálneho fondu obce k 31.12.2016 je 462,21 EUR.

V súlade s ustanovením § 16 ods. 2 zákona č. 583/2004 o rozpočtových pravidlách územnej samosprávy a o zmene a doplnení niektorých zákonov v znení neskorších predpisov má obec finančne usporiadať svoje hospodárenie, vrátane finančných vzťahov k zriadeným alebo založeným právnickým osobám, fyzickým osobám - podnikateľom a právnickým osobám, ktorým poskytli finančné prostriedky svojho rozpočtu, ďalej usporiadať finančné vzťahy k štátnemu rozpočtu, štátnym fondom, rozpočtom iných obcí a k rozpočtom VÚC.

Obec v roku 2016 poskytla dotácie v súlade so VZN č. 2/2010 o dotáciách, právnickým osobám, fyzickým osobám - podnikateľom na podporu všeobecne prospešných služieb, na všeobecne prospešný alebo verejnoprospešný účel. Dotácia vo výške 132,14 EUR bola poskytnutá DHZ Veľká Franková a bola použitá v súvislosti s bežnými výdavkami na činnosť DHZ. TJ – Družstevník Veľká Franková bola poskytnutá dotácia vo výške 300,00 EUR a bola použitá na bežnú činnosť organizácie. K 31.12.2016 boli vyúčtované všetky dotácie, ktoré boli poskytnuté v súlade so VZN č. 2/2010 o dotáciách.

Obec Veľká Franková má založenú spoločnosť MVE Veľká Franková s.r.o. s obchodným podielom 50%, kde v súlade so Spoločenskou zmluvou, Memmorandom o spolupráci a Dohodou o vzájomnej spolupráci podpísala leasingovú zmluvu na nákup novej technológie.

Obci Veľká Franková MŠ SR poskytlo finančné prostriedky na dopravu v celkovej výške 508,00 EUR. Obec na tento účel do 31.12.2016 skutočne použila finančné prostriedky vo výške 497,11 EUR. Obec má povolené čerpanie finančných prostriedkov na dopravu vo výške 10,89 € do konca marca 2017.

Obec nemala v roku 2016 uzatvorenú so štátnymi fondmi žiadnu zmluvu o poskytnutí finančnej výpomoci a neboli jej štátnym fondom poskytnuté žiadne finančné prostriedky.

Obec k 31.12.2016 eviduje záväzky vo výške 5 168,82 EUR, a to voči dodávateľom vo výške 5 168,82 EUR, voči štátnemu rozpočtu 10,89 EUR. Obec eviduje k 31.12.2016 prijaté preddavky vo výške 989,26 EUR.

Výsledok hospodárenia obce Veľká Franková za rok 2016 sa odvíjal od dosiahnutých celkových príjmov a výdavkov. Výsledkom hospodárenia je prebytok vo výške 8 612,29 EUR. Na základe návrhu uznesenia prebytok hospodárenia **rozpočtu** zistený podľa ustanovenia § 10 ods. 3 písm. a) a b) zákona č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v z.n.p. bol **v sume +8612,29 EUR** v rozpočtovom roku 2016 vysporiadaný v povinnej tvorbe rezervného fondu.

Konštatujem, že záverečný účet obce Veľká Franková za rok 2016 bol v súlade s § 9, ods. 3 zákona č. 369/1990 Zb. o obecnom zriadení v znení neskorších zmien a doplnkov zverejnený na vývesnej tabuli Obecného úradu Veľká Franková 15 dní pred zasadnutím Obecného zastupiteľstva obce Veľká Franková.

Predložený Záverečný účet za rok 2016 analyticky hodnotí dobré plnenie jednotlivých častí rozpočtu za rok 2016. Materiál je spracovaný prehľadne a je v súlade s príslušnými ustanoveniami § 16 zákona č. 583/2004 Z.z. o rozpočtových pravidlách územnej samosprávy.

Obec Veľká Franková v súlade so zákonom č. 369/1990 Zb. o Obecnom zriadení v znení neskorších predpisov zabezpečovala v priebehu roka 2016 všetky základné činnosti obce súvisiace so samostatným hospodárením s majetkom obce, schválenými príjmami a výdavkami rozpočtu obce, dotáciami a financovaním všetkých úsekov jej činnosti. Vyhodnotením hospodárenia obce Veľká Franková za rok 2016 môžem konštatovať, že splnilo svoje základné poslanie zabezpečiť financovanie rozpočtom stanovených úloh a zámery rozpočtu v plnej miere realizovať. Vzhľadom na vyššie uvedené, odporúčam Obecnému zastupiteľstvu obce Veľká Franková Záverečný účet obce Veľká Franková a celoročné hospodárenie za rok 2016 schváliť bez výhrad.

Ing. Mária Skrinská

hlavný kontrolór